## Odluka Vijeća za elektroničke medije urbroj: 567-06/04-12-03 od 23. veljače 2012.

### NN 26/2012 (29.2.2012.), Odluka Vijeća za elektroničke medije urbroj: 567-06/04-12-03 od 23. veljače 2012.

VIJEĆE ZA ELEKTRONIČKE MEDIJE

663

Vijeće za elektroničke medije, u sastavu Zdenko Ljevak, predsjednik Vijeća, Ernest Strika, zamjenik predsjednika Vijeća, te Olga Ramljak, Ljubomir Stefanović i Marija Udiljak, članovi Vijeća, na temelju odredbe članka 70. stavka 1. Zakona o elektroničkim medijima (»Narodne novine« broj 153/09 i 84/11) i članka 22. stavka 1. točke 1. Pravilnika o sadržaju i postupku javnog natječaju za davanje koncesije za obavljanje djelatnosti pružanja medijskih usluga televizije i radija (»Narodne novine« broj 46/10), na temelju provedenog Javnog natječaja za davanje koncesija za obavljanje djelatnosti pružanja medijskih usluga radija broj 11/11 (»Narodne novine« broj 147/11) i provedenoga postupka utvrđivanja postojanja uvjeta za davanje koncesije donijelo

ODLUKU

I. Poništava se dio Javnog natječaja za davanje koncesija za obavljanje djelatnosti pružanja medijskih usluga radija – tablica 2. djelatnost radija – točka 2. Sisačko-moslavačka županija (Z-SK).

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Vijeće za elektroničke medije na 83-11 sjednici održanoj 30. studenoga 2011. godine donijelo je Odluku o raspisivanju Javnog natječaja broj 11/11 za davanje koncesija za obavljanje djelatnosti pružanja medijskih usluga televizije i radija. Javni natječaj objavljen je u »Narodnim novinama« broj 141 od 7. prosinca 2011. godine i u propisanom roku na javni natječaj za davanje koncesija u tablici 2. djelatnost radija pod točkom 2. Sisačko-moslavačka županija (Z-SK) ponudu je dostavio ponuditelj S-TEL d.o.o. Sisak.

Vijeće je razmatranjem zaprimljene ponude utvrdilo da jedini ponuditelj za davanje koncesije za obavljanje djelatnosti radija na području Sisačko-moslavačke županije (Z-SK) – S-TEL d.o.o. Sisak nije podnio prijavu koja ispunjava sve uvjete propisane Zakonom o elektroničkim medijima, a koji se odnose na programski dio.

Utvrđeno je da ponuda ne udovoljava odredbi članka 36. stavka 5. Zakona o elektroničkim medijima (»Narodne novine«, broj 153/09 i 84/11) koja propisuje da nakladnik televizije i/ili radija na regionalnoj razini mora najmanje 10% ukupnoga tjednog audiovizualnog i/ili radijskog programa posvetiti priopćavanju vijesti i obavijesti na području koncesije, osim ako ugovorom o koncesiji nije utvrđeno dulje vrijeme posvećeno priopćavanju vijesti i obavijesti. Naime, Vijeće je utvrdilo kako je ponuditelj u svojoj ponudi naveo kako će udio informativnog programa iznositi 6%. Također, Vijeće na temelju popisa emisija te udjela drugih kategorija programa u ponudi nije utvrdilo da bi se uvjet iz naprijed navedenog članka mogao ispuniti i kroz ostale programske kategorije.

Također je utvrđeno da je ponuditelj u ponudi naveo udio vlastite proizvodnje u iznosu od 100% a primjenjujući članke 37., 38. i 39. Zakona o elektroničkim medijima navedeni postotak nije realan, odnosno usklađen s navedenim člancima Zakona.

Kako ponuditelj S-TEL d.o.o. Sisak u ponudi nije zadovoljio programske uvjete propisane Zakonom o elektroničkim medijima, Vijeće je ponudu odbacilo kao nepotpunu.

Slijedom navedenoga odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može pokrenuti upravni spor pred Upravnim sudom u Zagrebu u roku od 30 dana od dana primitka odluke. Tužba se predaje ili šalje neposredno Upravnom sudu u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/11-02/0076

Urbroj: 567-06/04-12-03

Zagreb, 23. veljača 2012.

Ravnatelj Agencije
predsjednik Vijeća
Zdenko Ljevak, dipl. ing., v. r.

Odluka, NN 26/2012-663